钦定古今图书集成/历象汇编/乾象典/第016卷 > 经济文辑 > 《渔樵对问》〈节〉宋·邵雍
## 钦定古今图书集成/历象汇编/乾象典/第016卷 > 经济文辑 > 《渔樵对问》〈节〉宋·邵雍

渔者谓樵者曰：“春为阳始，夏为阳极，秋为阴始，冬为
阴极。阳始则温，阳极则热，阴始则凉，阴极则寒；温则
生物，热则长物，凉则收物，寒则杀物，皆一气，其别而
为四焉，其生万物也亦然。”

樵者谓渔者曰：“人谓死而有知，有诸？”曰：“有之。”曰：“何以
知其然？”曰：“以人知之。人之生也，谓其气行；人之死也，
谓其形返。气行则神魂交，形返则精魄存。神魂行于
天，精魄返于地。行于天则谓之曰阳行，返于地则谓
之曰阴返。阳行则昼见而夜伏者也，阴返则夜见而
昼伏者也。是故日者月之形也，月者日之影也，阳者”
阴之形也，阴者，阳之影也。人者，鬼之形也，鬼者人之
影也。人谓“鬼无形而无知者，吾不信也。”